പിണറായിയെ പുകഴ്ത്താനുള്ള സാഹചര്യം ഉണ്ടാക്കി അനില് അക്കരയെ തള്ളി സുധാകരന് ന്യൂഡല്ഹി: മുഖ്യമന്ത്രി പിണറായി വിജയനെ പുകഴ്ത്താന് ഇടയാക്കിയ മുന് കോണ്ഗ്രസ് നേതാവ് എ.വി. ഗോപിനാഥിന്റെ പ്രസ്താവനയില് മുന് എം.എല്.എ അനില് അക്കരയെ തള്ളി കെ.പി.സി.സി അധ്യക്ഷന് കെ. സുധാകരന്. ഗോപിനാഥിനെ കുറിച്ച് അനില് അക്കര ഫേസ്ബുക്കില് എഴുതിയത് മോശമായി പോയെന്ന് സുധാകരന് പറഞ്ഞു.അനില് അക്കരയുടെ എഴുത്തിന് മറുപടി നല്കുകയാണ് ഗോപിനാഥ് ചെയ്തത്. അതിനുള്ള സാഹചര്യം ഉണ്ടാക്കിയതാണ് തെറ്റെന്നും ഒഴിവാക്കാമായിരുന്നുെവന്നും കെ. സുധാകരന് ചൂണ്ടിക്കാട്ടി. കോണ്ഗ്രസ് വിടുമെന്ന വാര്ത്ത പ്രചരിച്ചതിന് പിന്നാലെയാണ് ഗോപിനാഥിനെതിരെ ആഞ്ഞടിച്ച് അനില് അക്കര ഫേസ്ബുക്കില് പോസ്റ്റിട്ടത്. ഒന്നുകില് ഇവിടെ രാജാവായി വാഴാം, അല്ലെങ്കില് പിണറായിയുടെ വേലക്കാരനായി എച്ചിലെടുത്ത് ശിഷ്ടക്കാലം കഴിയാം എന്നായിരുന്നു അനില് അക്കര എഫ്.ബിയില് കുറിച്ചത്. കോണ്ഗ്രസ് പ്രാഥമികാംഗത്വം രാജി പ്രഖ്യാപിച്ച് നടത്തിയ വാര്ത്താസമ്മേളനത്തിലാണ് ഗോപിനാഥ് പിണറായിയെ പുകഴ്ത്തിയത്. കേരളത്തിലെ തന്റേടമുള്ള, ചങ്കുറപ്പുള്ള രാഷ്ട്രീയ നേതാവായ പിണറായി വിജയന്റെ ചെരിപ്പു നക്കാന് കോണ്ഗ്രസ് നേതാവായ ഗോപിനാഥന് പോകേണ്ടി വരുമെന്ന് പറഞ്ഞാല് അതിലേറ്റവും കൂടുതല് അഭിമാനിക്കുന്ന ഒരാളാണ് താന്. ചെരിപ്പുനക്കേണ്ടി വന്നാല് നക്കുമെന്നും ഗോപിനാഥ് അനില് അക്കരക്ക് മറുപടി നല്കിയത്. താന് ആരുടെയും എച്ചില് നക്കാന് പോയിട്ടില്ലെന്നും പലരും തന്റെ വീട്ടില് വന്ന് നക്കിയിട്ടുണ്ടെന്നും അതാരൊക്കെയാണെന്ന് എല്ലാവര്ക്കും അറിയാമെന്നും അനില് അക്കരയെ രൂക്ഷമായി വിമര്ശിച്ച് ഗോപിനാഥന് പറഞ്ഞു. ഡി.സി.സി അധ്യക്ഷ നിയമനവുമായി ബന്ധപ്പെട്ട ഭിന്നതയെ തുടര്ന്നാണ് പാലക്കാട് ജില്ലയിലെ മുതിര്ന്ന കോണ്ഗ്രസ് നേതാവും മുന് എം.എല്.എയുമായ എ.വി. ഗോപിനാഥ് പാര്ട്ടി വിട്ടത്.